**LĒMUMS**

Liepājā

|  |  |
| --- | --- |
| 2022.gada 13.oktobrī |  Nr.353/14(prot. Nr.14, 4.§) |

Par pašvaldības pamatlīdzekļu un

nemateriālo ieguldījumu ieguldīšanu

SIA “Lielais Dzintars” pamatkapitālā

Sabiedrība ar ierobežotu atbildību “Lielais Dzintars”, reģistrācijas Nr.42103067790, ir kapitālsabiedrība, kurā 100% kapitāldaļu pieder Liepājas valstspilsētas pašvaldībai.

Kapitālsabiedrība ir dibināta ar mērķi apsaimniekot Liepājas pašvaldībai stratēģiski svarīgu īpašumu - Liepājas daudzfunkcionālo centru, koncertzāli “Lielais dzintars”. Kapitālsabiedrībai ir divi galvenie darbības virzieni - viens darbības virziens izriet no 2015.gada 1.oktobrī starp Liepājas pilsētas pašvaldību un kapitālsabiedrību noslēgtā pilnvarojuma līguma, apsaimniekot un pārvaldīt koncertzāli “Lielais dzintars” un tam funkcionāli piesaistīto zemesgabalu, otrs ir noteikts ar 2016.gada 14.decembra Deleģēšanas līgumu, kurā Liepājas pilsētas pašvaldība ir deleģējusi kapitālsabiedrību veikt šādus no likuma “Par pašvaldībām” 15.panta pirmās daļas 5.punktā noteiktās pašvaldības autonomās funkcijas - rūpēties par kultūru un sekmēt tradicionālo kultūras vērtību saglabāšanu un tautas jaunrades attīstību - izrietošus pārvaldes uzdevumus: nodrošināt daudzveidīgu, dažādu žanru Latvijas un ārvalstu profesionālās skatuves mākslas, mūzikas, vizuālās un jauno mediju mākslas Liepājas valstspilsētas pašvaldības administratīvajā teritorijā; nodrošināt kultūras un mākslas, brīvā laika pavadīšanas, izglītības un citus sabiedriskos pakalpojumus; organizēt kultūras pasākumus; rosināt sabiedrībā interesi par kultūru un apmierināt sabiedrības kultūras vajadzības.

 Ar Liepājas pilsētas domes 2021.gada 21.janvāra lēmumu Nr.9/1 “Par pašvaldības līdzdalību kapitālsabiedrībās” apstiprināta pašvaldības dalība sabiedrībā ar ierobežotu atbildību “Lielais Dzintars” (turpmāk arī - SIA “Lielais Dzintars”).

Lai SIA “Lielais Dzintars” racionālāk spētu veikt deleģēto pārvaldes pienākumu izpildi, kā arī apsaimniekot un pārvaldīt koncertzāli, nepieciešams Liepājas valstspilsētas pašvaldībai piederošus pamatlīdzekļus un nemateriālos ieguldījumus, kas atrodas koncertzālē “Lielais dzintars” un tiek lietoti kapitālsabiedrības darbības nodrošināšanā, ieguldīt kapitālsabiedrības pamatkapitālā.

 Pamatojoties uz likuma “Par pašvaldībām” 14.panta pirmās daļas 1.punktu, otrās daļas 3.punktu, 15.panta pirmās daļas 5.punktu, 21.panta pirmās daļas 27.punktu, Publiskas personas kapitāla daļu un kapitālsabiedrību pārvaldības likuma 49.panta pirmo daļu, 62.pantu un 63.panta pirmās daļas 1.punktu, Komerclikuma 154.panta pirmo, trešo un ceturto daļu, Publiskas personas mantas atsavināšanas likuma 3.panta pirmās daļas 4.punktu, 5.panta pirmo daļu, 40.pantu un 41.panta trešo daļu, izskatot sertificētas vērtētājas Santas Šmiukšes (Latvijas Republikas Uzņēmumu reģistra lēmums Nr.11-6/168232) 2022.gada 12.septembra un 2022.gada 14.septembra Atzinumus par mantas pietiekamību sabiedrības ar ierobežotu atbildību “Lielais Dzintars” pamatkapitāla palielināšanai, nosakot mantas tirgus vērtību pēc stāvokļa uz 2022.gada 1.jūliju 2 696 333 EUR (divi miljoni seši simti deviņdesmit seši tūkstoši trīs simti trīsdesmit trīs *euro*), SIA “Lielais Dzintars” 2022.gada 27.septembra vēstuli Nr.96/2.3. “Par atzinumu nosūtīšanu” un izskatot Liepājas valstspilsētas pašvaldības domes pastāvīgās Finanšu komitejas 2022.gada 6.oktobra lēmumu (sēdes protokols Nr.11), Liepājas valstspilsētas pašvaldības dome **nolemj:**

1. Atsavināt Liepājas valstspilsētas pašvaldībai piederošos pamatlīdzekļus un nemateriālos ieguldījumus, ieguldot tos sabiedrības ar ierobežotu atbildību “Lielais Dzintars” pamatkapitālā kā mantisko ieguldījumu atbilstoši Uzņēmumu reģistra atzītas mantiskā ieguldījuma novērtēšanas ekspertes Santas Šmiukšes 2022.gada 12.septembra un 2022.gada 14.septembra novērtējumiem, par kopējo summu 2 696 333 EUR (divi miljoni seši simti deviņdesmit seši tūkstoši trīs simti trīsdesmit trīs *euro*) saskaņā ar 1. un 2.pielikumu.

2. Uzdot SIA “Lielais Dzintars” Liepājas valstspilsētas pašvaldības kapitāla daļu turētāja pārstāvim veikt nepieciešamās darbības lēmuma 1.punkta izpildei.

3. Uzdot Liepājas pilsētas pašvaldības iestādes “Liepājas pilsētas pašvaldības administrācija” Finanšu pārvaldei pēc lēmuma 1.punkta izpildes izslēgt atsavināto mantu no grāmatvedības uzskaites, organizēt nodošanas un pieņemšanas akta sagatavošanu un apstiprināšanu par mantas nodošanu SIA “Lielais Dzintars”.

4. Liepājas valstspilsētas pašvaldības domes priekšsēdētājam kontrolēt lēmuma izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Finanšu pārvaldei, Juridiskajai daļai, SIA “Lielais Dzintars”, pašvaldības izpilddirektoram, Kapitālsabiedrību pārvaldības uzraudzības un revīzijas daļai |